google/wiki40b huggingface dataset:
Baltic Screen Media Review

Baltic Screen Media Review on ingliskeelne eelretsenseeritav ajakiri, mida alates 2013. aastast annab välja Tallinna Ülikooli Balti filmi, meedia, kunstide ja kommunikatsiooni instituut (BFM).
Ajakirjas käsitletakse erinevaid ekraanimeedia vorme, mis on kas valminud Läänemere regioonis või kajastavad selle piirkonna kultuure. Enamat tähelepanu regiooni riikide audiovisuaalkultuuride vastastikustele seostele ja mõjudele. Artiklites käsitletakse filmikunsti, televisiooni, interaktiivset meediat, videokunsti ja -mänge, liit- ja virtuaalreaalsust jpm.
Ajakiri ilmub trükis üks kord aastas ning vaba ligipääsuga ka veebis kirjastuse De Gruyter Open väljaandena.
Henry maakond (Iowa)

Ajalugu

Maakond moodustati 7. detsembril 1836.
Catarsis

Ajalugu

"Catarsise" algusajaks võib lugeda aastat 2004. Kuigi Tommy ja Vlad olid eri projektides ka varem koostööd teinud, oli just 2004 aasta see, kui hakkas kujunema ühine idee, stiilitunnetus ja arusaam.
Esialgu jätkusid koosesinemised küll Tommy nime all ning katsetati eri stiile ja kõlapilte, kuid juba vähem kui aasta hiljem investeeriti ühiselt esinemistehnikasse ning astuti üles täiesti uue kõlapildi ja repertuaariga nime Retro-2 all.
Tasapisi jätkus esinemistehnika ja instrumentide uuendamine ja täiustamine. Ühe esimese pubibändina võeti esinemistel kasutusele ka valgustus ja suitsumasinad.
2006. aastal asuti üheskoos ka plaati salvestama. Plaat kandis nime "Pomotional" ning sisaldas ülevaadet Catarsise lugudest. Kuna plaadi esialgne idee oli pigem reklaam ja stiilinäide, olid lood valitud võimalikult erinevad ning plaati jagati tasuta ja kingituseks.
Samal aastal salvestati veel teinegi plaat, "Retro-2", mida oli võimalik osta ansambli esinemistelt.
Uus suurem muudatus tuli aastal 2007. Oluliselt täienes esinemistehnika, laiendati valgustehnikat ja uuendati instrumente. Üldine kõlapilt muutus oluliselt julgemaks ja rokilikumaks.
Lisaks pandi alus oma helistuudiole CSP Studios ning anti välja kaks uut plaati: ainult venekeelseid lugusid sisaldav "Za Tumanami" ning pehmes džässi-svingistiilis jõulualbum "Merry Jazzy Xmas".
Alates aastast 2007 kannab ansambel nime Catarsis.

Repertuaar

Catarsise repretuaari kuuluvad peamiselt 1970.–1990. aastate lood (Chris Rea, Modern Talking, Boney M., Creedence Clearwater Revival, Dire Straits jne), millele on kohati tehtud veidi džässiliku alatooniga seaded, lisaks pehmed bossanoovad. Laulud on peamiselt inglise, itaalia, prantsuse ja vene keeles, lisaks valik instrumentaalseadeid. Lood kõlavad ka eesti, rootsi, läti, moldaavia ja ladina ning isegi paari eksootilise Aafrika suguharu keeles.
Ansambli liikmed ise nimetavad oma repertuaari "Tribute to Good Music" ehk kummarduseks heale muusikale. Ansambli liikme Tommy väitel on Catarsise esinemine nagu miniatuurne muusikaajalootund, mille käigus üritatakse inimestele meenutada, kes tegelikult ühe või teise loo kirjutas ja kuidas see originaalis kõlas.
Intervjuus Pärnu Postimehele on Tommy öelnud: "Iga loo õige kõla ning energia tuleb välja vaid siis, kui seda esitatakse originaalkeeles. Igal keelel on oma kõla ning voolavus ja just sellele on muusika üles ehitatud. Tõlkides kaotab iga laul väga suure osa oma algupärast."
Tofu

Tofu on sojapiimast valmistatud kohupiima- või juustulaadne toiduaine.  
Tofu ja sellest valmistatud toidud on Hiina ja Jaapani ning mõnede Kagu-Aasia rahvaste köögi traditsiooniline osa. 
Tofu valmistamiseks leotatakse ja purustatakse sojaoad, segu keedetakse ning kurnatakse. Saadud sojapiim kalgendatakse soolade (kaltsiumsulfaat, magneesiumkloriid vm) või hapete abil ning tahke mass pressitakse kokku.
San Juani metsakaitseala

San Juani metsakaitseala asub Ameerika Ühendriikides Colorado osariigi lääneosas ja hõlmab 7603 km² suuruse ala.
San Juani metsakaitseala piirneb põhjas Uncompahgre metsakaitsealaga ja idas Rio Grande metsakaitsealaga. Mets katab suurema osa San Juani mägede lõunaosast, mis jääb Ameerika veelahkmeahelikust lääne poole. Metsas asub kolm ürglooduse kaitseala: Lizard Head Wilderness, South San Juan Wilderness ja Weminuche Wilderness. Esimene neist asub osaliselt Uncompahgre metsakaitsealal, kaks ülejäänut asuvad osaliselt Rio Grande metsakaitsealal.
Kaitseala keskus asub Durangos. Lisaks sellele on kaitsealal kolm kohalikku kontorit Bayfieldis, Doloresis ja Pagosa Springsis.
Kaitseala läbib Durango–Silvertoni kitsarööpmeline raudtee. See on 73 km pikk, seda kasutatakse järjepidevalt alates 1881 ja see on tunnistatud riiklikuks ajaloomälestiseks.
Kaitseala kuulutas välja Theodore Roosevelt 3. juunil 1905. 21. septembril 2012 kuulutas Barack Obama osa metsakaitsealast Chimney Rocki rahvusmonumendiks.
August Terkmann

August Artur Terkmann (29. august 1885 – 12. veebruar 1940 Tallinn) oli eesti orelimeister. Tema isa oli Gustav Terkmann, kes oli samuti oreliehitaja.

Isiklikku

Tema tütar oli dirigent ja organist Tiiu Targama.
Saaremaa biennaal

Saaremaa biennaal on aastast 1995 Saaremaal toimuv rahvusvaheline kunstisündmus. Biennaali esimesed eestvedajad olid Peeter Linnap ja Eve Kiiler, kes said idee 1992. aastal toimunud Saaremaa fotofestivalist.
I Saaremaa biennaal kandis nime "Ajaloo Vabrik". II Saaremaa biennaal kandis nime "Invasioon".
Biennaalide põhitemaatika on fotode kasutamine kunstis.
Sügise tänav (Rakvere)

Sügise tänav on tänav Rakveres.
Tänava pikkus on 148 meetrit ja asub Rakvere Vallimäe linnaosas, oosi Rakvere Vallimägi lääneküljel. Ta on paralleelne Vallikraavi tänavaga ja ühendab Bastioni, Suve ja Valli tänavaid.  
Rakvere Vallimäe linnaosa on kujunenud välja 20. sajandi teises pooles, linnaosas paiknevad põhiliselt ühepereelamud.
Nikolai Kann

Elukäik

Sündis Muhu saarel Hellamaa köster-kooliõpetaja perekonnas. Lõpetanud Hellamaa apostlik õigeusu kihelkonnakool, õppis Kuressaare elementaarkool ja Kuressaare gümnaasiumis. Lõpetas 1901 Peterburi Ülikooli ajaloo-keeleteaduskonna romaani ja germaani keelte alal esimese järgu diplomi ja cand. hist. kraadiga.
Pertti Paasio

Pertti Kullervo Paasio (sündinud 2. aprillil 1939 Helsingis) on Soome sotsiaaldemokraatlik poliitik. Ta oli aastatel 1989–1991 Soome välisminister.
Ta lõpetas aastal 1968 Turu Ülikooli riigiteaduste magistrina.
Ta oli Eduskunna liige aastatel 1975–1979 ja 1982–1996. 1. detsembrist 1989 kuni 26. aprillini 1991 oli ta Soome välisministriks (Harri Holkeri valitsuses). Aastatel 1996–1999 oli ta Euroopa Parlamendi liige.

Isiklikku

Tema isa Rafael Paasio oli Soome peaministriks aastatel 1966–1968 ja 1972. Tütar Heli Paasio oli aastatel 1999–2015 Eduskunna liige (Soome Sotsiaaldemokraatliku Partei ridades).
Räpina valla vapp

Räpina valla vapp on Põlva maakonnas asuva Eesti haldusüksuse Räpina valla vapp.
Vabariigi Valitsuse 11. juuli 2002 a. määrus nr 226 "Haldusterritoriaalse korralduse ja muutmine Räpina linna ja Räpina valla osas" alusel moodustati senise Räpina linna ja senise Räpina valla baasil uus omavalitsusüksus Räpina vald. Uue Räpina valla sümboliteks on endise Räpina valla vapp ja lipp.
Vapp on kinnitatud 11. jaanuaril 2000.

Vapi kirjeldus

Sinisel, kuuselõikelise päisega kilbil nelja paariskodaraga vesiratas, mille keskel on vesiroosi kaheksa lehega topeltõis - kõik hõbedased. Õie ringikujuline südamik on kuldne.
Vaindloo tuletorn

Vaindloo tuletorn on Eesti põhjapoolseim tuletorn, mis asub Lääne-Viru maakonnas Haljala vallas Vaindloo saarel.
Tuletorni geograafilised koordinaadid on 59° 49′ 2″ N, 26° 21′ 39″ E.
Laternaruumi ja rõduga valge malmtorni kõrgus jalamist on 17 meetrit ja tule kõrgus merepinnast on 20 meetrit.
Tuletorn ehitati 1871. aastal.

Ajalugu

Aastal 1718 andis Peeter I käsu püstitada 30–50 jala kõrgune kivitulp, millel saaks pimedatel öödel tule süüdata. 1723. aastal täpsustati, et tuli süüdatakse ainult siis, kui liikvel on Vene laevad.
Seejärel püstitati Seiskaril lammutatud senine meremärk, mis hävis peagi sügistormides.
1871. aastal püstitati uus malmist kooniline Gordoni-süsteemi malmtuletorn, mis on säilinud praeguseni. Tuletorni külge kinnitati ka suur 20-puudane udukell, mis pidi meresõitjaid aitama olukorras, kui tuld enam näha ei olnud.
Miserere (Pärt)

"Miserere" on eesti helilooja Arvo Pärdi 1989. aastal loodud teos. Pärt pühendas selle teose Paul Hillierile ja Hilliard Ensemble'ile. Muusikateose pikkus on 30-35 minutit. Teose kandis esimest korda ette Hilliard Ensemble (dirigent Paul Hillier) 17. juunil 1989 Prantsusmaal Rouenis.
Tantsiv maja

Ajalugu

Hoone ajalugu ulatub Teise maailmasõjani, mil eelnev ehitis 1945. aastal Praha pommitamise käigus hävis. Purunenud hoone kõrval asuva maatüki omandas Václav Havel, kes mõned aastad hiljem soovis tühjale kohale ehitada kultuurilise tähendusega hoone, mis sümboliseeriks Tšehhoslovakkia üleminekut kommunismilt demokraatiale. Hoone ehitust oli nõus toetama kindlustusfirma Nationale-Nederlanden, mis võimaldas pakkuda suurt rahastust.

Struktuur

Kaheksateiskümnendast ja üheksateistkümnendast sajandist pärit ehitiste keskel paiknev Tantsiv maja on silmapaistev oma ebahariliku kuju poolest. Hoone koosneb kahest, staatilisest ja dünaamilisest osast, jäljendades tantsiva paari kuju. Arhitektid valisid torne kujutavaks tantsijapaariks 1930. aastate komöödiafilmidest tuntud Fred Astaire ja Ginger Rogersi. Klaasist torn kujutab naiselikku Gingerit ning betoonist torn mehelikku Fredi.
Hoone ehituseks kasutati kõiki materjale nende looduslikes toonides: klaas on roheline, betoon hall ning teras hõbedane.

Klaasist torn

Klaasist torn Ginger kitseneb poole peal, kust väljuvad kujuteldavad käsivarred betoonist torni poole, moodustades kahe torni vahele rõdu. Gingeri torn on toetatud kaldus sammastele, kujuteldavatele jalgadele, märkides peasissepääsu hoonesse.

Betoonist torn

Betoonist torni katab looklev karniis. Fredi torni muudavad omapäraseks sisse- ja väljapoole ulatuvad aknaraamid, jättes ruumilise mulje ning vähendades liigset kontrasti kõrvalhoonetega. Torni tipus on kujutatud metalltorude ja võrgu abil Fredi juukseid, hüüdnimega Medusa.

Korrused

Tantsival majal on kokku 9 korrust, millest kaks asuvad allpool maapinda. Esimesel korrusel paiknevad kauplused, hotell ning kohvik. Teisel kuni seitsmendal korrusel asuvad bürood, restoran ning galerii. Hoone tipus on vaateplatvorm, millelt avaneb vaade Moldova jõele.
Vladimir Arhipov

Vladimir Arhipov (sündinud 26. septembril 1955) on Eesti poliitik.
Ta lõpetas aastal 1975 Tallinna Raudteetranspordi Tehnikumi tehnik-elektromehaaniku kvalifikatsiooniga.
Arhipov oli Rahvaliidu liige 2002–2008.
Ta on 2008. aastast Keskerakonna liige. Arhipov oli Maardu linnapea 1995–1996 ning uuesti 2016. aastast.
Arhipov kandideeris 1999. aasta Riigikogu valimistel Vene Erakonna Eestis nimekirjas ja sai 402 häält, kuid valituks ei osutunud.
2003. aasta Riigikogu valimistel kandideeris ta Eestimaa Rahvaliidu nimekirjas ja sai 153 häält, kuid valituks ei osutunud.
2011. aasta ja 2015. aasta Riigikogu valimistel kandideeris ta Keskerakonna nimekirjas ja sai vastavalt 531 ja 838 häält, kuid valituks ei osutunud.
2019. aasta Riigikogu valimistel kandideeris ta taas Keskerakonna nimekirjas ning osutus valituks saades 944 häält. Ta loobus Riigikogu liikme kohast ning ei asunud ametisse. Tema asendusliikmena sai XIV Riigikogu liikmeks Kaido Höövelson.
Pirita Lillekasvatuse Näidissovhoos

Pirita Lillekasvatuse Näidissovhoos oli aastatel 1959–1998 Tallinnas tegutsenud ettevõte (näidissovhoos).
Sovhoos asutati 1959. aastal ja 1967. aastal sai see näidismajandiks. Sovhoosi keskus asus Viimsi alevikus. Sovhoosi näidisaed asus koos lillenäitusepaviljoniga Tallinnas.
1990. aastatel sattus sovhoos majandusraskustesse ja aastal 1998 lõpetas tegevuse.
Triigi vald (Karja kihelkond)

Triigi vald (saksa keeles Feckerort) oli vald Saaremaal Karja kihelkonnas. Vald eksisteeris 1866–1892 ja siis liideti see vald Leisi vallaga.
Oneiromantia

Oneiromantia on unenägude järgi ennustamine, ka unenägude seletamine.
Paljudes muistsetes kultuurides arvati, et unenäod on jumalate antud ended. Juba muistsed hiinlased, egiptlased, hindud, heebrealased, kreeklased ja roomlased uskusid, et unenägude abil on võimalik tulevikku ennustada.
Robert Snodgrass

Robert Snodgrass (sündinud 7. septembril 1987 Glasgow's) on Šotimaa jalgpallur. Ta mängib Premier League'i klubis West Ham United ja Šotimaa jalgpallikoondises äärepoolkaitsjana. Ta võib mängida ka ründaja positsioonil.
Ta alustas klubikarjääri kodumaal Livingstonis. Debüüdi Šotimaa kõrgliigas tegi ta hooajal 2004–05. Alates hooajast 2008–09 on ta mänginud ainult Inglismaa klubides. Esimesed neli hooaega veetis ta Leeds Unitedis, millega mängis kaks esimest hooaega Inglismaa kolmandas liigas ja kaks viimast hooaega esiliigas. Hooajal 2011–12 lõi ta esiliigas 13 väravat ja valiti 2012. aastal klubi hooaja parimaks mängijaks.
2012. aasta juulis liitus Snograss Premier League'i klubiga Norwich City. Mõlemal Norwich Citys veedetud hooajal lõi ta Inglismaa kõrgliiga kuus väravat. 2014. aastal valiti ta klubi hooaja parimaks mängijaks. Hooajal 2013–14 langes Norwich City aga kõrgliigast välja, mistõttu liitus Snodgrass 2014. aasta juunis Hull Cityga. Vigastuse tõttu jäi ta eemale peaaegu kogu hooajast 2014–15.
West Ham Unitediga liitus ta 2017. aasta jaanuaris, sõlmides klubiga kolme ja poole aasta pikkuse lepingu. Hooaja 2017–18 veetis ta Aston Villaga esiliigas.
Debüüdi Šotimaa jalgpallikoondises tegi Snodgrass 9. veebruaril 2011 mängus Põhja-Iirimaa vastu. Esimese värava lõi ta koondise särgis 10. augustil sõprusmängus Taani vastu.
Toomas Paalme

Toomas Paalme (sündinud 24. juulil 1951 Tallinnas) on Eesti biokeemik.

Elulugu

Toomas Paalme on Guido ja Lia Paalme poeg, Tiina Paalme vend.
Lõpetas 1969 Tallinna 42. Keskkooli, 1974 TPI toiduainete tehnoloogia erialal, bioloogiakandidaat (1987, Tartu Ülikool), väitekiri "Chlorobium thiosulfatophilum metabolismi uurimine 13C TMR abil". Täiendas end 1993 ja 1994 Helsingi Ülikoolis. Oli 1974–80 Küberneetika Instituudi vaneminsener, 1980–90 KBFI teadur, 1990–2001 vanemteadur, ühtlasi aastast 1997 TTÜ professor, toiduainete tehnoloogia õppetooli juhataja.

Teadustöö

Uurimisvaldkond: biokeemia, bio- ja toiduainete tehnoloogia. Uurinud bakteri- ning rakukultuuride metabolismi ja füsioloogiat, kasutades läbivoolukultiveerimist ja ¹³C-tuumamagnetresonantsi. On A-staatsete kultiveerimismeetodite ja fermentatsiooni­protsesside kontrollimise programmi BioExpert loojaid. Mikrobioloogia Seltsi liige. Üle 60 teadustrükise.
Georg Baumann

Maadlejana

Ta esindas Peterburi klubisid Hercules ja Sanitas. Tema kasv oli 172 cm ja biitsepsi ümbermõõt oli 34 cm. Tema tuntuim saavutus oli maailmameistriks tulek Kreeka-Rooma maadluses 1913. aastal.

1912

Ta osales Stockholmi OM-il kergekaalus koos August Kippasto ja Oskar Kapluriga. Avakohtumises hilisema olümpiavõitja soomlase Eemil Värega jättis asjatundjatele sügava mulje see, et Baumanni sild pidas 5 minutit Värele vastu. Baumann sai sillast lõpuks väljagi, kuid kaotas matši. Ta kaotas ka teisele soomlasele Alfred Salosele ning langes edasisest võistlusest välja.

1913

Jaanuaris Peterburis peetud Venemaa meistrivõistlustel osales Baumann kergekaalus. Kohal oli kõigi aegade tugevaim koosseis ning Baumann sai hõbeda.
25.–28. aprillil võitis ta Tartus Läänemere kubermangude meistri tiitli oma kehakaalus ning ka kubermangude absoluutse meistri nimetuse ja vöö.
Juulis tuli ta Breslaus 6 osavõtja seas amatööride maailmameistriks keskkaalus (kuni 75 kg) Edvin Fältströmi (Rootsi) ja Heinrich Stiefeli (Saksamaa) ees. Favoriidiks peetud Martin Klein katkestas võistluse käevigastuse tõttu. Rohkem eestlasi ei osalenud.
Augustis I ülevenemaalisel olümpiaadil Kiievis oli maadluses kavas ainult kerge-, kesk- ja raskekaal. Baumann võitis kergekaalu Pavlovitši ees. Raskekaalu võitis Martin Klein, keskkaalu lätlane Jānis Polis (kolmandaks tuli August Teppan).

1914

14.–16. veebruaril Venemaa meistrivõistlustel Riias võistles 45 meest juba 5 kaalus. Baumann jäi poolraskekaalus neljandaks tartlase Arnold Teppani ning riialaste Plumme ja Kommussaare järel.

1915

Venemaa meistrivõistlused toimusid Petrogradis. Kahes raskemas kehakaalus tegid baltlased puhta töö. Poolraskekaalus võitis Baumann (2. Kile, 3. Lillepuu), raske- ja absoluutkaalus võitis Oskar Kaplur. Keskkaalus polnud osalejaid.

Edasine elukäik

Üldiselt on arvatud, et ta jäi Esimeses maailmasõjas teadmata kadunuks. 
Tegelikult lõpetas ta sõja ajal Gattšinas lennukooli ja teenis Venemaa sõjaväes lendurina. Vene kodusõja ajal jõudis ta lõpuks Kaug-Itta. Vladivostoki langemisel punaste kätte 1922. aastal põgenes ta Hiina Vabariiki.
Ta elas algul Harbiinis, hiljem Šanghais. Ta esines veel maadlusringis, kuid ka tsirkuses mitmel pool Hiina Vabariigis ja ka Jaapanis.
Ta suri millalgi enne 19. veebruari 1934 südamehaigusesse. Tema mälestusjumalateenistusest teatas 19. veebruaril 1934 Šanghai vene ajaleht
"Šanhaiskaja Zarja" ('Šanghai Koit'). Ta maeti Šanghai vene kalmistule, mis aga hävitati 1970. aastate keskel ning Baumanni kalm pole seega säilinud.
Peeter Liiv

Peeter Liiv (sündinud 24. juulil 1953) on publitsist, lektor, ajakirjanik ja alternatiivsete liikumiste aktivist.  
Ta on õppinud teoloogiat ja tegelenud hatha-jooga, transtsendentaalse meditatsiooni, Silva meelekontrolli meetodi ja vabastava hingamisega. 
MTÜ Eesti Skeptik poolt välja antava Umbluu preemia nominent 2011 "pikaajalise umbluupõllu kündmise eest".  
Peeter Liiv on olnud ühingu Teadus lektor (tervisealased ja ökoloogialoengud). Viimastel aastatel on ta pidanud maailmavaateõpetuse loenguid Tallinna Rahvaülikoolis. Ta oli 1990–1995 ilmunud ajalehe Päikesetuul toimetaja ja 2001–2004 ilmunud ajakirja Päikesetuul toimetaja. Praegu kirjastuse Silmapiir direktor. Ta on ka Klassikaraadio saatejuht (saated "Traditsiooni tarkus" ja "Roheline saade"). 
Peeter Liiv on osalenud terviseliikumises (klubis Tervis) ja Eesti Rohelises Liikumises ning olnud New Age'i propageerija.

Isiklikku

Peeter Liivi isa oli keemiainsener ja Tootmiskoondise Silikaat kauaaegne peadirektor Leonhard Liiv.

Kandideerimine valimistel

2013. aasta kohalikel valimistel oli ta Üle-eestilise Valimisliidu kandidaat Tallinna linnas.
Eesti putukad

Eesti putukad on Eesti alal elavad ja sigivad putukad.
Eestis on kindlaks tehtud veidi enam kui 11 000 putukaliigi esinemine, oletatav liikide arv on aga 20 000 või veidi enam.
Suurimad putukarühmad (seltsid) Eestis on mardikalised (seni määratud 3400 liiki), kahetiivalised (2900 liiki), liblikalised (2400 liiki), nokalised (920 liiki), kiletiivalised (720 liiki), ehmestiivalised (170 liiki) ja hooghännalised (90 liiki).
Määratud liikide arvult järgnevad kiililised (57 liiki), ühepäevikulised (45 liiki), sihktiivalised (40 liiki), kõdutäilised (40 liiki), ripstiivalised (40 liiki), võrktiivalised (35 liiki), kirbulised (25 liiki), täilised (20 liiki) ja kevikulised (18 liiki) ning mõned väiksemad rühmad (väivilised, koonulised, kaamelkaelalised, suurtiivalised, nahktiivalised, harjashännalised, harkhännalised, tõukjalalised, lehviktiivalised – neis kokku 25 liiki).
Ken Salazar

Kenneth Lee Salazar (sündinud 2. märtsil 1955 Alamosas) on Ameerika Ühendriikide poliitik. Ta on Demokraatliku Partei liige.
Salazar kasvas üles Colorados Manassa väikelinnas. Tema esivanemad olid tänapäeva USA edelaosa maa-alal elanud juba alates 16. sajandist, mil see kuulus Uus-Hispaaniasse. Salazar ise peab ennast Mehhiko päritolu ameeriklaseks.
Ta lõpetas keskkooli 1973 ja õppis seejärel Colorado kolledžis, kust sai aastal 1977 politoloogiabakalaureuse kraadi. Aastal 1981 lõpetas ta Michigani ülikooli õigusteaduskonna juuradoktorina. Aastal 1993 pälvis ta Colorado kolledži ja 1999 Denveri ülikooli audoktori kraadi.
1986 sai Salazar Colorado osariigi kuberneri Roy Romeri peamiseks õigusnõunikuks. 1990 määras Romer ta Colorado osariigi loodusvarade ameti direktoriks. Sel kohal käivitas ta suure programmi osariigi maade looduskaitse alla võtmiseks ning kehtestas kaevandustele ja naftat tootvatele ettevõtetele rangemad kohustused keskkonna kaitsmiseks.
1994 pöördus Salazar erapraksise juurde tagasi.
1998 valiti Salazar Colorado peaprokuröriks (Attorney General). Sellele kohale valiti ta 2002 tagasi. Tema ametisoleku ajal loodi mitu politsei eriüksust: jõukudega võitlemise üksus, keskkonnakuritegude üksus ja tagaotsitavate kurjategijate jälitamise üksus, mis otsis mõrvareid. Ta tugevdas ka tarbijakaitset ning pettuste ja seksuaalse ahistamise vastaseid seadusi.
Aastatel 2005 kuni 2009 oli ta Coloradot esindav senaator. Valimistel saavutas ta 51,3% häältest. Tema vastaskandidaat oli vabariiklane, suure õlletootmisettevõtte juht Pete Coors.
20. jaanuarist 2009 kuni 12. aprillini 2013 oli ta siseminister. Tema järeltulijaks ministri ametis sai Sally Jewell.
Pihelgalaid

Pihelgalaid (ka Pihelga laid) on 13,9 hektari suurune saar Liivi lahes Pärnu maakonnas Lääneranna vallas Mereäärse külas. See on üks Varbla laidudest. Laiu rannajoone pikkus on 3 kilomeetrit.
Laid on kivise pinnamoega, saare idakaldal leidub rohttaimestikku.
Laid kuulub Varbla laidude looduskaitseala koosseisu ja on looduskaitse all. Laiule on rajatud suvila.
Transtsendentaalsed planeedid

Transtsendentaalsed ehk karma- ehk vaimsed ehk Saturni-tagused planeedid on tänapäeva Lääne astroloogias Uraan, Neptuun ja Pluuto. Kuna nad liiguvad aeglaselt, veedavad nad ühes sodiaagimärgis palju aastaid. Nii on sageli tervel põlvkonnal vaimsed planeedid samades märkides.
Transtsendentaalsed planeedid vastutavad teemade eest, mis jäävad isiklike ja ühiskondlike planeetide teemadest kõrgemale. Nad kirjeldavad materiaalsuse (Saturn) piire ületavaid vaimseid printsiipe. Seda sümboliseerib ka asjaolu, et neid planeete ei ole taevas palja silmaga näha. Lisaks sümboliseerivad nad seda, mida Carl Gustav Jung nimetas kollektiivseks alateadvuseks.
Kuna vaimsed planeedid avastati üsna hilja, ei kuulu nad astroloogia esialgsesse planeetide süsteemi, vaid on hiljem edukalt integreeritud.
Tatu Pekkarinen

Taavetti "Tatu" Pekkarinen (6. detsember 1892 Kuopio linn – 4. juuli 1951 Helsingi) oli soome laulja ja laulukirjutaja. Ta oli väga viljakas laulukirjutaja, ta kirjutas üle 200 laulu ja teda peetakse kõigi aegade üheks Soome kõige olulisemaks laulukirjutajaks.
Aastatel 1928–1929 andis Pekkarinen välja 54 heliplaati, enamik neist tehti USA-s koos Antti Kosola orkestriga. Koos Matti Jurvaga kirjutas Pekkarinen üle 200 laulu ja ise kirjutas mitmeid näidendeid ja romaane. Mõned tema tuntumad laulud olid Muistoja Suomesta, Savonmuan Hilima, Kaunis Veera, Posetiiviveisu Suomesta, Jutikaisen Jussi ja Maailman Matti. Aastatel 1918–1930 on mitmed tema laulud avaldatud raamatusarjas ja mitmed laulud on ka avaldatud raamatus Iloinen testamentti.
Saksa Riik

Saksa Riigi territoorium

Saksa Riiki liidetud, varem iseseisvad alad:
Blake Edwards

Blake Edwards (sünninimi William Blake Crump; 26. juuli 1922 Tulsa – 15. detsember 2010 Santa Monica) oli USA stsenarist, filmiprodutsent ja režissöör.
Blake Edwards on lavastanud mängufilmid "Hommikueine Tiffany juures" (1961), "Suur võidusõit" (1965), "Pimekohting" (1987) jpt. Aastail 1963–1993 valmis tal komöödiafilmide sarja "Roosa panter" kaheksa filmi (näiteks "Lask pimeduses" (1964)).
Aastail 1953–1967 oli Blake Edwards abielus Patricia Walkeriga, kellega tal on tütar Jennifer Edwards ja poeg Geoffrey Edwards. Aastast 1969 oli ta abielus filminäitleja Julie Andrewsiga, kellega tutvus filmi "Kallis Lily" filmivõtetel.
Otepää alevivolinike loend 1934

14. ja 15. jaanuaril 1934 valiti Otepää alevivolinikeks (RTL 1934, 19):
Assassin's Creed III

"Assassin's Creed III" on 2012. aastal ilmunud Ubisoft Montreali toodetud ajalooline seiklusmärulimäng, mis on viies mäng "Assassin's Creedi" videomänguseerias ja kaudne järg mängule "Assassin's Creed: Revelations". Mäng ilmus PlayStation 3 ja Xbox 360 jaoks 30. oktoobril 2012 ning Wii U ja Microsoft Windowsi jaoks 2012. aasta novembris.
Mängu sündimustik leiab aset koloniaalajastul 18. sajandil: samaaegselt, enne ja pärast aastatel 1754–1783 toimunud Ameerika revolutsiooni.
2018. aasta septembris kuulutati välja mängu uuendatud versioon (Assassin's Creed III Remastered), mis sisaldab kaasaegsemaid graafikalahendusi ja täiendatud mängumehaanikaid. Uuendatud versioon ilmus 29. märtsil 2019 Microsoft Windowsile, PlayStation 4 ja Xbox One'ile nii eraldiseisva mänguna kui ka allalaaditava lisana mängule "Assassin's Creed Odyssey". 21. märtsil 2019 ilmus mäng ka Nintendo Switchile.